钦定古今图书集成/明伦汇编/官常典/第088卷 > 庶人祐
## 钦定古今图书集成/明伦汇编/官常典/第088卷 > 庶人祐

按《唐书》本传：“庶人祐，字赞，武德八年王宜阳，进王楚，
又王燕，已乃封齐，领齐州都督。贞观十一年，始归国。
明年入朝，以疾留京师。其舅尚乘直长阴弘智，憸人
也，说祐曰：‘王兄弟多，即上万岁后何以自全？要须得
士自助’。”乃引客燕。弘亮谒祐，祐悦，赐金帛，使募剑客。
十五年还州。初，帝用王府长史、司马，必取骨鲠敢言
者，有过失辄闻。而祐溺群小，好弋猎，长史薛大鼎屡
谏不听。帝以辅王无状，免之，更用权万纪。万纪性刚
急，以法绳祐。有昝君谟、梁猛虎者，骑射得幸，万纪斥
之，祐私引与狎昵。帝数以书让祐，万纪恐并获罪，即
说祐曰：“王，上爱子，上欲王改悔，故数教责。王诚能饬
躬引咎，万纪请入朝言之，上意宜解。”祐因上书谢罪。
万纪见帝，言祐且自新，帝悦，厚赐万纪而仍谯戒祐。
祐闻万纪见劳，而己蒙责，以为卖己，益不平。会万纪
又以疑贰系君谟等，制祐不出国门，悉𣊻祐罪于朝。
祐不胜忿，有诏刑部尚书刘德威临讯，颇实，帝召祐、
万纪还京师，祐与燕弘亮等谋，射杀万纪，支解之。左
右劝祐遂发兵，乃募城中男子年十五以上悉发，私
署左、右上柱国、光禄大夫、开府仪同三司、托东、托西
等王，斥库赀行赏，驱人筑堞，浚隍，缮甲兵，人恶之，皆
夜缒亡去。诏兵部尚书李𪟝与刘德威发便道兵讨
之。祐日夜引弘亮等五人对其妃宴乐，语官军则弘
亮妄言：“王毋忧”，右手持酒啖，左手刀拂之，祐信爱弘
亮，闻之喜。帝手敕祐曰：“吾常戒汝勿近小人，正为此
耳。往，吾子今国仇我，上惭皇天，下愧后土。”题毕，涕而
遣祐檄诸县，县辄以闻。祐穷蹙，上表曰：“臣，帝子也，为
万纪谗构。上天降灵，罪人斯得。臣狂失心，惝恍惊悸，
左右无兵，即欲颠走，所以颇仗械以自卫护。”时𪟝未
至，而青、淄等州兵已集，或劝祐虏子女走《豆子䴚》为
盗，计未决，兵曹杜行敏夜勒兵凿垣入，祐与弘亮等
闭门拒。至日中，行敏呼曰：“吾为国讨贼，不速降，且焚
士积薪！”祐乃出，执送京师，赐死内侍省，贬为庶人，葬
以国公礼。诏齐州给复一年，擢行敏巴州刺史，封南
阳郡公。祐喜养斗鸭，方未反，狸齚鸭四十馀，绝其头
去。及败，牵连诛死者凡四十馀人。祐之乱，州人罗石
头数祐罪，以刀直前刺祐，不克，杀之。诏赠亳州刺史。
尝引骑徇邑聚，野人高君状曰：“上亲平寇难，土地甲
兵不胜计。今王以数千人为乱，犹一手摇泰山，又如
君父何？”祐击禽之，愧其言，不能杀。诏擢榆杜令。
按《旧唐书》本传：太宗手诏祐曰：“吾常诫汝勿近小人，

齐郊，诛夷无罪。去维城之固，就积薪之危，怀磐石之
亲，为承戈之舋。且夫背礼违义，天地所不容；弃父逃
君，人神所共怒。往是吾子，今为国仇万纪，存为忠烈，
死不妨义。汝生为贼臣，死为逆鬼，彼则嘉声不陨，尔
“则恶迹无穷。吾闻郑叔、汉戾，并为猖獗，岂期生子，乃
自为之。吾所以上愧皇天，下惭后土，叹惋之甚，知复
何云！”太宗题书毕，为之洒泣。